FN: Over 500 barn drept i uroen i Syria
FN oppjusterer dermed det tidligere anslaget, som var på 400 drepte barn. Bare i januar ble 80 barn drept, ifølge Pillay. Menneskerettighetsgrupper anslår at over 7.600 personer har mistet livet i Syria siden opprøret mot president Bashar al-Assad og hans regime startet i mars i fjor, skriver nyhetsbyrået AFP. - Det finnes troverdige rapporter om at antall døde nå ofte overstiger 100 sivile per dag, deriblant mange kvinner og barn. Det totale antallet så langt er med sikkerhet godt over 7.500 mennesker, sa FNs visegeneralsekretær for politiske saker Lynn Pascoe. Sist gang FN oppga tall på døde i Syria, lå det på cirka 5.500. Organisasjonen ga i desember opp forsøket på å holde nøyaktig oversikt over antall døde i det snart ett år lange opprøret.Hjelpearbeidere fra Syrias Røde Halvmåne har forlatt byen Homs etter at samtaler om å evakuere vestlige journalister fra byen brøt sammen. - Vårt team kom tilbake til Damaskus ved 14.30-tiden etter å ha deltatt i forhandlinger med en religiøs tjenestemann i Homs i går og i dag, opplyste organisasjonens generalsekretær Abdel Rahman Attar tirsdag. Han sier at mellommannen ba om mat og medisiner til innbyggerne i bydelen Baba Amro, men samtidig avslo han hjelpearbeiderens krav om å møte de vestlige journalistene. Dermed brøt samtalene sammen. Tre vestlige journalister har i flere dager vært fanget i byen, der en rakett tok livet av en fransk fotograf og en amerikansk journalist i forrige uke. Tirsdag ble det bekreftet at den britiske fotografen Paul Conroy er smuglet ut av byen. Han befinner seg nå i Libanon, ifølge familien hans. Det er også kommet ubekreftede meldinger om at den franske journalisten Edith Bouvier, som ble såret under angrepet i forrige uke, er ankommet Libanon.
Uroen i Syria har kostet over 500 barn livet, sier FNs høykommissær for menneskerettigheter Navi Pillay.